Aquest Dictamen té per objecte el Projecte de decret pel qual es regula l'aplicació de la Llei 20/2007, de '11 de juliol, de l'Estatut del treball autònom a Catalunya.
El Projecte consta d'un preàmbul, dinou articles, agrupats en sis capítols, i dues disposicions addicionals.
En el preàmbul s'assenyala el marc normatiu de la norma projectada i la seva finalitat, això és, regular els aspectes necessaris per a l'aplicació a Catalunya de la Llei 20/2007, de '11 de juliol, de l'Estatut del treball autònom, concretament referits a les matèries següents: creació del Registre d'associacions professionals del treball autònom; regulació del dipòsit i publicitat dels acords d'interès professional, del Consell del Treball Autònom de Catalunya, i de les condicions i el procediment per a la determinació de la representativitat de les associacions professionals del treball autònom; i establiment de la conciliació prèvia a la tramitació d'accions judicials en relació amb el règim professional de les persones treballadores autònomes econòmicament dependents.
Els dinou articles de què consta la norma s'estructuren en sis capítols.
El segon crea i regula el Registre d'associacions professionals del treball autònom (articles 3 a 8).
El tercer fa referència al dipòsit i la publicació dels acords d'interès professional (article 9).
El quart crea el Consell del Treball Autònom de Catalunya (articles 10 a 13).
El capítol cinquè regula les condicions i el procediment per a la determinació de la representativitat de les associacions professionals del treball autònom (articles 14 a 18).
I el capítol sisè estableix la regulació de la conciliació prèvia a la tramitació d'accions judicials en relació amb el règim professional de les persones treballadores autònomes econòmicament dependents (article 19).
Les dues disposicions addicionals preveuen, respectivament, l'adaptació dels estatuts de les associacions professionals del treball autònom i la tramitació electrònica.
Per últim, la disposició final autoritza la consellera de Treball per a dictar les disposicions que siguin necessàries per a l'aplicació del que disposa la norma projectada en relació amb els procediments administratius que regula.
La intervenció de la Comissió Jurídica Assessora
La Comissió Jurídica Assessora és competent per a emetre el dictamen preceptiu respecte dels projectes de reglament que es dictin per a desplegar les lleis i llurs modificacions, segons disposa l'article 8.2.b) de la Llei 5/2005, de 2 de maig, com ara és el cas, en què el Projecte en qüestió es dicta en desplegament de la Llei estatal 20/2007, de '11 de juliol, de l'Estatut del treball autònom.
En l'examen de casos com el present, en què es dictamina sobre un projecte reglamentari, és doctrina reiterada d'aquesta Comissió que l'abast de l'actuació comporta l'estudi de la competència de la Generalitat de Catalunya; l'habilitació del Govern per a dictar la norma de què es tracta; la comprovació que s'hagin seguit els tràmits procedimentals previstos en la llei per a l'elaboració; i, especialment, l'anàlisi de la legalitat del text normatiu.
La competència de la Generalitat de Catalunya
El Projecte examinat té com a objecte crear un registre ¿el Registre d'associacions professionals del treball autònom¿, un òrgan ¿el Consell del Treball Autònom de Catalunya¿ i establir uns procediments, tot en l'àmbit del treball autònom.
Per això, la matèria en la qual s'insereix aquest projecte de norma és la relativa a treball i relacions laborals prevista en l'article 170.1 de l'Estatut d'autonomia, sobre la qual la Generalitat deté una competència executiva.
Des de la perspectiva funcional, aquesta norma que pren forma de reglament es producte del reconeixement a la Generalitat ¿per part de l'article 112 EAC, en l'àmbit de les competències executives¿ de la potestat reglamentària, l'exercici de la qual és corroborat en aquest àmbit per l'article 22.7 ("Les comunitats autònomes poden constituir, en el seu àmbit territorial, consells consultius en matèria socioeconòmica i professional del treball autònom.
Així mateix, poden regular la composició i el funcionament d'aquests.") i la disposició addicional sisena de la Llei estatal 20/2007, de '11 de juliol, de l'Estatut del treball autònom ("Als efectes del que preveu l'article 21.5 d'aquesta Llei, les comunitats autònomes han de determinar la representativitat de les associacions de treballadors autònoms d'acord amb els criteris als quals es refereix l'article 21.1 de la Llei i han de crear, en el seu àmbit territorial, el registre especial segons el que disposa l'article 20.3 d'aquesta Llei.").
D'altra banda, la Llei 20/2007, de '11 de juliol, de l'Estatut del treball autònom encapçala la regulació normativa de la matèria regulada per la norma projectada i remet al reglament el posterior desplegament, en els termes anteriorment indicats.
Existeix, per tant, habilitació suficient per a dictar el present projecte de norma reglamentària.
La memòria que exigeix l'article 63 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i que annexa el Projecte de decret, conté una primera versió del text del Projecte, el marc normatiu en què s'insereix, una justificació de l'oportunitat i de l'adequació de la mesura, una taula de vigències i un estudi econòmic en el qual es conclou que les despeses calculades són assumides suficientment amb els recursos de l'exercici 2009.
El Projecte ha estat objecte d'informe preceptiu per l'Agència Catalana de Protecció de Dades, per l'Institut Català de les Dones, i pel Consell de Treball, Econòmic i Social.
A més, el Projecte ha estat sotmès als tràmits d'audiència i d'informació pública, tal i com exigeix l'article 64 de la Llei 13/1989, de 14 de desembre.
Totes les propostes formulades per aquests òrgans han estat oportunament i curosament valorades per l'Administració, moltes d'elles incorporades al projecte i algunes, les menys, motivadament rebutjades.
La Direcció General de Modernització de l'Administració, així com la Direcció General de Pressupostos del Departament d'Economia i Finances, han emès informe favorable respecte del Projecte de decret.
I també cal destacar, entre altres documents que s'especifiquen en els antecedents d'aquest Dictamen, l'informe final de l'Assessoria Jurídica del Departament de Treball.
A més del certificat de la Secretaria del Govern, en el qual expressa que el Consell Tècnic informà favorablement sobre el Projecte de decret.
El procediment seguit, en els termes expressats, és així adequat a les exigències legals, tot i que també convé destacar una sèrie de deficiències puntuals que s'observen: a) L'expedient tramès a aquesta Comissió Jurídica Assessora es troba indexat però no foliat, fet que, com es va assenyalar en el Dictamen 16/09, a més de posar en risc la integritat de l'expedient, afecta la seguretat jurídica (en el mateix sentit, dictàmens 58/09, 17/09 i 205/08). b) El document 7 (Nota del Departament de Justícia) no es troba signat; una correcta tramitació hauria d'evitar aquesta irregularitat i ser esmenada (dictàmens 184/08, 282/08, 76/09).
I c) En la Memòria (doc. 2) es determina la necessitat de l'informe del Centre de Telecomunicacions i Tecnologies de la Informació sobre l'adequació tècnica dels programes i aplicacions, tot i que no consta que s'hagi sol·licitat.
No obstant això, aquesta Comissió entén que el Projecte no conté previsions relatives a aquesta qüestió i sembla innecessària, per tant, l'emissió d'aquest informe.
Tanmateix, fins i tot si l'informe hagués estat sol·licitat, d'acord amb el que preveu l'article 83.3 de la Llei 30/1992, de 26 de novembre, de règim jurídic de les administracions públiques i del procediment administratiu comú, la seva mancança no podria paralitzar l'expedient, ni tampoc es veure's afectada la legalitat del procediment.
El present Projecte s'emmarca legalment, i de manera principal, en les disposicions de la Llei estatal 20/2007, de '11 de juliol, de l'Estatut del treball autònom.
Així, els articles del capítol segon del Projecte, relatius al Registre d'associacions professionals del treball autònom, han de referenciar-se amb el que disposa l'article 20.3 de l'esmentada Llei, d'acord amb el qual "[¿] les associacions professionals de treballadors autònoms s'han d'inscriure i dipositar els seus estatuts en el registre especial de l'oficina pública establerta a l'efecte al Ministeri de Treball i Afers Socials o de la corresponent Comunitat Autònoma, on l'associació exerceixi principalment la seva activitat.
Aquest registre és específic i diferenciat del de qualssevol altres organitzacions sindicals, empresarials o d'una altra naturalesa que puguin ser objecte de registre per aquesta oficina pública".
La referència als acords d'interès professional prevista al capítol tercer del Projecte, tot i contenir només normes relatives al seu dipòsit i publicació, ha de respectar el disposat pels articles 3.2 i 13 en relació amb 19.2.b) de la Llei 20/2007.
El capítol quart del Projecte, on es crea el Consell del Treball Autònom de Catalunya, juga amb un marc legal obert, atès que l'article 22.7 d'aquella Llei preveu simplement que "Les comunitats autònomes poden constituir, en el seu àmbit territorial, consells consultius en matèria socioeconòmica i professional del treball autònom.
Així mateix, poden regular la composició i el funcionament d'aquests".
Les condicions i el procediment per a la determinació de la representativitat de les associacions professionals del treball autònom previstes al capítol cinquè del Projecte, en canvi, s'emmarquen d'una manera més específica en allò que disposa l'article 21.1 de la Llei, segons el qual "[...] tenen la consideració d'associacions professionals representatives dels treballadors autònoms les associacions que, inscrites en el registre especial establert a aquest efecte, demostrin una suficient implantació en l'àmbit territorial en el qual actuïn.
La implantació s'ha d'acreditar a través de criteris objectius dels quals es pugui deduir la representativitat de l'associació, entre aquests el grau d'afiliació de treballadors autònoms a l'associació, el nombre d'associacions amb les quals s'hagin signat convenis o acords de representació o d'una altra naturalesa, els recursos humans i materials, els acords d'interès professional en els quals hagin participat, la presència de seus permanents en el seu àmbit d'actuació i qualssevol altres criteris de naturalesa similar i de caràcter objectiu.
Aquests criteris s'han de desenvolupar mitjançant una norma reglamentària".
I les normes relatives a la conciliació prèvia a la tramitació d'accions judicials en relació amb el règim professional de les persones treballadores autònomes econòmicament dependents, establertes al capítol sisè del Projecte, tenen el seu marc legal en l'article 18 de la Llei 20/2007, que disposa: "1.
És requisit previ per a la tramitació d'accions judicials en relació amb el règim professional dels treballadors autònoms econòmicament dependents l'intent de conciliació o mediació davant l'òrgan administratiu que assumeixi aquestes funcions.
No obstant això, a aquests efectes, els acords d'interès professional als quals es refereix l'article 13 d'aquesta Llei poden instituir òrgans específics de solució de conflictes.
Els procediments no jurisdiccionals de solució de conflictes estan basats en els principis de gratuïtat, celeritat, agilitat i efectivitat.
El que s'acordi en avinença té força executiva entre les parts interventores, sense necessitat de ratificació davant l'òrgan judicial, i es pot portar a efecte pel tràmit d'execució de sentències.
Les parts també poden sotmetre les seves discrepàncies a un arbitratge voluntari.
S'entenen equiparats a les sentències fermes els laudes arbitrals igualment ferms dictats a aquest efecte.
El procediment arbitral se sotmet al pacte entre les parts o al règim que si s'escau es pugui establir mitjançant un acord d'interès professional, i s'entén aplicable, si no n'hi ha, la regulació que contenen la Llei 60/2003, de 23 de desembre, d'arbitratge, la Llei 16/1987, de 30 de juliol, d'ordenació de transports terrestres o qualsevol altra normativa específica o sectorial."
Finalment, pel que fa a la disposició addicional segona, relativa a la tramitació electrònica, tot i que no du a terme cap regulació substantiva i preveu només la possibilitat de relacionar-se per aquest mitjà amb l'Administració en els procediments que estableix el Projecte, s'ha d'emmarcar, a diferència de l'articulat, en la Llei 11/2007, de 22 de juny, d'accés electrònic dels ciutadans als serveis públics, desplegada a Catalunya pel Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat.
Les observacions sobre el contingut del Projecte
No s'observen previsions de la norma projectada que en contravinguin el marc legal en els termes indicats.
Sí que convé, en canvi, fer diverses observacions de possible millora tècnica del Projecte normatiu.
En els termes en què ara el títol està redactat sembla que l'expressió "a Catalunya" formi part de la denominació de la Llei 20/2007.
Convindria, per tant, modificar la redacció del títol del projecte per tal d'evitar-ne una lectura errònia.
Es refereix a l'àmbit d'aplicació del Registre i opta per un sistema de doble registre sense contravenir el que preveu l'article 20.3 de la Llei 20/2007.
L'obligació d'inscripció, segons el primer apartat d'aquest article 4 i d'acord amb l'esmentat article 20.3 de la Llei estatal, s'entén referida a les associacions que "desenvolupin principalment la seva activitat en el territori de Catalunya".
A més, i davant el silenci legal, el mateix apartat primer precisa quin és l'abast d'aquest punt de connexió de forma inherent a la regulació que correspon fer de l'àmbit d'aplicació del Registre: "S'entén que desenvolupen principalment la seva activitat en el territori de Catalunya quan el domicili social que figuri als estatuts estigui situat a Catalunya i sigui el lloc on l'òrgan de govern tingui la seu o el lloc on l'entitat dugui a terme principalment les activitats".
La definició, segons es desprèn de l'expedient, manlleva del criteri establert a l'article 311-8 de la Llei 4/2008, de 24 d'abril, del llibre tercer del Codi civil, relatiu a les persones jurídiques ("El domicili de les persones jurídiques subjectes a aquest codi ha d'estar situat a Catalunya i s'ha d'establir al lloc on l'òrgan de govern tingui la seu o al lloc on l'entitat dugui a terme principalment les activitats").
Aquesta Comissió entén que la Generalitat pot determinar l'abast del punt de connexió en exercici de la potestat reglamentària que li correspon, i per disposició de la mateixa Llei 20/2007, la qual habilita les comunitats autònomes per a crear els seus propis registres (d'acord amb la citada disposició addicional sisena).
I aquesta creació comporta, d'una manera inherent, la concreció dels subjectes i objectes a registrar.
Però una qüestió és aquesta i una altra diferent és la correcció de la precisió realitzada a l'article 4.1 del Projecte, que, sense seguir pròpiament el criteri material emprat per la llei (l'activitat) opta per un criteri formal (domicili, seu de l'òrgan de govern) per definir la "principalitat" de l'activitat de l'associació.
És més, la precisió proposada incorre en una tautologia quan fa referència a "o el lloc on l'entitat dugui a terme principalment les seves activitats", car pretén servir per a precisar què s'entén per registre d'associacions "que desenvolupin principalment la seva activitat en el territori de Catalunya", sense aportar res de nou a la definició d'aquest darrer punt de connexió.
Per tots aquests motius aquesta Comissió entén que hauria de suprimir-se de l'apart 1 de l'article 4 aquest intent de precisió del punt de connexió legal, sobretot si es té en compte que el Projecte ha optat per un sistema de doble registre i que les associacions registrades en aquest que ell regula estan ja inscrites en el Registre d'associacions de Catalunya, on s'inscriuen les associacions que compleixin "llurs funcions majoritàriament a Catalunya" (com es pot desprendre de l'article 118.1 de l'Estatut d'autonomia de Catalunya).
Per tant, no té perquè generar-se cap problema interpretatiu quant a l'abast del punt de connexió fixat en la llei estatal perquè en el registre autonòmic es registren aquelles associacions prèviament registrades en el Registre d'associacions de Catalunya.
Tot i així, i atès que l'article 12.1 del citat Reial decret 197/2009, també pretén fixar l'abast del punt de connexió legal ("1.
Es crea el Registre estatal d'associacions professionals de treballadors autònoms, en què s'han d'inscriure les associacions sense finalitat de lucre a què es refereixen els apartats 2 i 3 d'aquest article que duguin a terme la seva activitat en el territori de l'Estat, sempre que no la duguin a terme principalment en una comunitat autònoma, i que estiguin inscrites prèviament en el Registre nacional d'associacions.
A aquests efectes, s'entén que les associacions professionals de treballadors autònoms exerceixen l'activitat principalment en una comunitat autònoma quan més del 50 per cent dels seus associats hi estiguin domiciliats"), l'Administració ha de tenir en compte que poden produir-se casos en què sigui possible una doble inscripció d'una associació professional de treballadors autònoms tant en el registre estatal com en el registre autonòmic.
En un altre ordre de consideracions i pel que fa al títol de l'article 4, seria més correcte que se suprimís l'expressió "d'aplicació".
Conseqüentment amb el que s'acaba d'apuntar, i si es modifica la redacció de l'article 4.1 del Projecte, hauria de suprimir-se la referència a "o el lloc on l'entitat dugui a terme principalment les seves activitats", perquè introdueix, a més, la possibilitat que sigui cada associació la que concreti aquest lloc amb paràmetres diferents als establerts en el Projecte.
Què s'entén per lloc on "desenvolupin principalment la seva activitat", en els termes previstos a l'article 4.1, només li correspon definir-ho al poder públic corresponent d'acord amb les dades aportades per l'associació que s'ha d'inscriure.
Es refereix a la vicepresidència "que es fa càrrec de la direcció del Consell del Treball Autònom".
L'expressió "fer-se càrrec" s'hauria de precisar, especialment si comprèn alguna funció per delegació de la presidència.
Estableix els criteris objectius d'acreditació de la implantació suficient a l'àmbit territorial de Catalunya.
El marc legal d'aquest article es troba, com s'ha dit, en l'article 21.1 de la Llei 20/2007, d'acord amb el qual la implantació suficient d'una associació per a obtenir la condició d'associació professional representativa del treball autònom s'ha d'acreditar a través d'una sèrie de criteris objectius a desenvolupar reglamentàriament, entre ells "el grau d'afiliació de treballadors autònoms a l'associació, el nombre d'associacions amb les quals s'hagin signat convenis o acords de representació o d'una altra naturalesa, els recursos humans i materials, els acords d'interès professional en els quals hagin participat, la presència de seus permanents en el seu àmbit d'actuació i qualssevol altres criteris de naturalesa similar i de caràcter objectiu".
La redacció de la Llei en aquest punt no conté un numerus clausus de criteris però sí una llista de criteris ni reduïble ni modificable pel poder reglamentador (tot i que sí ampliable i susceptible de concreció).
És per això que cal advertir que el criteri previst a la lletra b) de l'article 16.1 del Projecte ¿"grau d'afiliació de persones treballadores afiliades a associacions que han signat convenis [...]"¿ no coincideix amb el previst a la Llei relatiu al "nombre d'associacions amb les quals s'hagin signat convenis o acords de representació o d'una altra naturalesa".
En aquesta darrera norma, la dada objectiva se situa en el nombre d'associacions amb les quals s'han signat convenis o acords, i no en el nombre d'afiliats a les associacions que han signat convenis.
Convé, per tant, adequar la redacció d'aquest precepte a la norma que la Llei conté en l'article 21.1.
I, en consonància amb això, suprimir la referència "i una declaració de l'entitat representada del seu respectiu grau d'afiliació" establerta a l'article 17.3.b) del Projecte.
Tot i així, i atesa l'obertura de la llista de criteris previstos en la Llei, res no obsta perquè entre ells figuri, a més, un criteri relatiu al grau d'afiliació en relació amb les associacions que han signat convenis, sempre que es mantingui el criteri del nombre d'associacions amb les quals s'ha signat convenis, com s'acaba d'indicar.
D'altra banda, convindria precisar a quin tipus d'activitats es refereix la lletra e) de l'apartat primer d'aquest article 16.
Potser hi ajudaria si les activitats relacionades en l'article 17.3.f) (accions formatives, presència en organismes internacionals, altres activitats de difusió, de promoció i de foment) s'esmentessin també en aquest article 16.1.e).
Segurament, amb la finalitat de voler evitar un terme androcèntric s'introdueix en aquest article una expressió ¿"la persona legal"¿, que no gaudeix, però, de significat jurídic apropiat.
Aquesta expressió hauria de substituir-se, doncs, tot respectant la utilització d'un vocabulari no sexista, per "la persona que representa legalment l'associació".
Convindria millorar la redacció d'aquest precepte: probablement, quan es diu "que el sol·liciti" es vol dir "que la sol·liciti", tot referint-se a la conciliació prèvia.
L'autorització per a dictar les disposicions necessàries per a l'aplicació de la norma projectada ha de ser impersonal i referir-se al conseller o consellera de Treball.
Un cop considerades les observacions formulades en aquest Dictamen, es pot elevar al Govern, per a la seva aprovació, el Projecte de decret pel qual es regula l'aplicació de la Llei 20/2007, de '11 de juliol, de l'Estatut del treball autònom a Catalunya.